Επιτέλους συμφώνησαν!

Της Αντωνέλας Σακκά

Κάποτε, σε μια μεγάλη πόλη ζούσαν τρία αδέλφια, η Καλλιόπη, ο Δημοσθένης και η Χαρά. Οι τρεις τους τσακώνονταν συνέχεια και δεν συμφωνούσαν σε τίποτα, το μόνο πράγμα όμως που τους ένωνε ήταν η μουσική. Τραγουδούσαν στο σχολείο, στον δρόμο, στο σπίτι ακόμη και στο μπάνιο. Οι φωνές τους ήταν διαφορετικές και υπέροχες: η Καλλιόπη τραγουδούσε απαλά και μελωδικά, η φωνή της Χαράς ταίριαζε για όπερα ενώ ο Δημοσθένης που έψελνε με τον παππού του στην εκκλησία, είχε πάρει τους τόνους του ψάλτη.

Υπήρχε όμως ένα πρόβλημα : ποτέ δεν συμφωνούσαν ποιό τραγούδι θα πουν! Ο καθένας επέμενε να τραγουδήσει το δικό του αγαπημένο και επειδή δεν υποχωρούσε κανείς το τραγούδι κατέληγε σε ξύλο μετά μουσικής! Η μαμά, ο μπαμπάς αλλά και ο παππούς προσπαθούσαν να τους βάλουν μυαλό αλλά το αποτέλεσμα ήταν δυστυχώς το ίδιο.

Πλησίαζε η άνοιξη και στην πόλη τους κάθε χρόνο στην μεγάλη πλατεία διοργανωνόταν το Φεστιβάλ μουσικής. Αποφάσισαν να συμμετέχουν και πήγαν να το δηλώσουν. Υπήρχαν αρκετά γκρουπ που είχαν δηλώσει & κάποιοι έκαναν ήδη πρόβες. Τραγουδούσαν όλοι συγχρονισμένα και υπέροχα. Όταν τα τρία παιδιά τους άκουσαν, στενοχωρήθηκαν πολύ μέσα τους διότι αυτοί δεν ήθελαν να τραγουδήσουν ποτέ συντονισμένα. Έφυγαν σκεφτικοί και περπατούσαν προς το σπίτι. Ήξεραν ότι έπρεπε να συμφωνήσουν σε ένα σχέδιο αλλά κανένας δεν ήθελε να κάνει την αρχή. Τότε η Χαρά πρότεινε να δηλώσουν ότι θα συμμετέχουν με 3 τραγούδια, το δικό της αγαπημένο, μετά το τραγούδι του Δημοσθένη και τελευταίο της Καλλιόπης. Η Καλλιόπη έβαλε τις φωνές αμέσως επειδή το δικό της θα ακουγόταν τελευταίο. Ο Δημοσθένης πρότεινε να βάλουν κλήρο για να δουν ποιό θα ήταν πρώτο, δεύτερο και τρίτο. Έφτασαν σπίτι και για πρώτη φορά κάθισαν ήσυχοι, έφτιαξαν τους κλήρους, είπαν στον παππού το σχέδιό τους και του ζήτησαν να τραβήξει εκείνος τους κλήρους.

Ο παππούς χάρηκε πάρα πολύ που επιτέλους συμφώνησαν. Τα αγκάλιασε και άρχισε να τους τραγουδάει το δικό του αγαπημένο τραγούδι. Τα παιδιά κοιτάχτηκαν και είπαν όλα μαζί :

Αυτό είναι το καινούριο αγαπημένο μας τραγούδι ! Με αυτό θα συμμετέχουμε τελικά!